Guvernul Marii Britanii intenţionează să înfiinţeze o autoritate independentă de reglementare a fotbalului care să supravegheze sportul şi să încurajeze stabilitatea financiară printr-un proiect de lege prezentat marţi în parlament, scrie Reuters, potrivit Agerpres.
Autoritatea de reglementare va fi independentă de autorităţile guvernamentale şi ale fotbalului, cu puterea de a amenda cluburile cu până la 10% din cifra de afaceri pentru nerespectarea reglementărilor financiare, a precizat guvernul britanic într-un comunicat.
Legislaţia va consolida testele de compatibilitate pentru cei care conduc cluburile şi va bloca aderarea la competiţii cu circuit închis precum Super Liga europeană.
Cluburile vor fi obligate să consulte fanii cu privire la chestiuni precum direcţia strategică şi orice are impact asupra patrimoniului lor.
''De prea mult timp, unele cluburi au fost abuzate de proprietari fără scrupule, care scapă cu o gestionare financiară defectuoasă, care, în cel mai rău caz, poate duce la prăbuşirea completă'', a spus prim-ministrul Rishi Sunak. ''Acest proiect de lege este un moment istoric pentru fanii fotbalului şi se va asigura că vocile lor sunt în centrul atenţiei, va preveni o ligă separată, va proteja sustenabilitatea financiară a cluburilor şi va proteja moştenirea cluburilor noastre mari şi mici'', a mai spus Sunak.
Anunţul guvernului vine după ce Premier League nu a reuşit săptămâna trecută să încheie un nou acord financiar cu Liga Engleză de Fotbal (EFL), care conduce jocul profesionist la nivelurile inferioare. Guvernul a avertizat Premier League în februarie că trebuie să ajungă la o înţelegere pentru un nou acord sau să i se impună unul.
Premier League a anunţat că va studia proiectul de lege propus de guvern: ''Suntem de acord că este vital ca cluburile de fotbal să fie sustenabile, să rămână în centrul comunităţilor lor şi că fanii sunt esenţiali pentru joc. Dar suntem conştienţi că o creştere viitoare a Premier League nu este garantată, rămânem îngrijoraţi de orice consecinţe nedorite ale legislaţiei care ar putea slăbi competitivitatea şi atractivitatea fotbalului englez''.
EFL a salutat deja proiectul de lege într-un comunicat semnat de preşedintele său Rick Parry: ''Sperăm că va fi o piatră de hotar importantă pentru a ne ajuta să asigurăm sustenabilitatea financiară pe termen lung a piramidei fotbalului din Anglia. Înfiinţarea autorităţii independente de reglementare a fotbalului va fi în centrul acestei reforme şi suntem încurajaţi că autoritatea de reglementare va primi puteri de protecţie pentru a oferi redistribuiri financiare în cazul în care nu se poate ajunge la un acord în sine''.
David Sullivan, proprietarul clubului West Ham United, din Premier League, a spus la Sky News că se opune instituirii unui organism de reglementare, sugerând că va fi costisitor şi ineficient: ''Premier League este cea mai bună ligă din lume, aşa că de ce să schimbi o formulă câştigătoare? Sper că guvernul nu distruge ceva care funcţionează. Aceasta înseamnă că vom concura cu echipe din ligi din Europa care oferă o fracţiune din banii pe care cluburile din Premier League îi oferă atât fotbalului din EFL, cât şi fotbalului de bază. Dacă în sezoanele următoare Premier League încetează să fie cea mai bună ligă din lume, va fi din cauza intervenţiei guvernului''.